
2026 m. rugsėjo 30 d.
Kai plataus paslaugų sąrašo nepakanka: ko darbuotojai tikisi iš sveikatos draudimo

Sveikatos draudimas per kelerius metus tapo nauju darbo rinkos standartu – viena labiausiai darbuotojų pageidaujamų ir dažniausiai darbdavių suteikiamų papildomų naudų. Tačiau kuo labiau jis įsitvirtina darbo rinkoje, tuo mažiau įmonę išskiria vien pats poliso buvimas. Tikroji vertė atsiskleidžia tuomet, kai darbuotojui prireikia gydytojo konsultacijos, tyrimų ar išlaidų kompensacijos – tada tampa svarbu, ar draudimo sąlygos yra aiškios ir ar reikiamomis paslaugomis galima pasinaudoti be papildomų rūpesčių. Pasak BTA draudimo ekspertės, darbdaviams svarbu vertinti ne tik draudimo apimtį, bet ir jos atitiktį komandos poreikiams bei naudojimosi paprastumą.
Išmokos augo sparčiau nei apdraustųjų skaičius

BTA draudimo Rizikų valdymo departamento direktorė Ana Variakojienė skaičiuoja, kad sveikatos draudimą Lietuvoje šiuo metu turi apie 240 tūkst. darbuotojų. BTA sveikatos draudimu naudojasi apie 50 tūkst. darbuotojų iš maždaug 1,4 tūkst. įmonių, o jiems išmokėtų draudimo išmokų suma siekia beveik 14 mln. eurų.

„Pagrindinis darbuotojų lūkestis labai konkretus – laiku gauti reikalingas sveikatos priežiūros paslaugas. Darbuotojui svarbu ne vien kompensuoti patirtas išlaidas, bet ir turėti galimybę greičiau patekti pas reikiamą specialistą bei atlikti paskirtus tyrimus. Dėl to didžiausias poreikis išlieka ambulatorinėms paslaugoms, tačiau daugiau dėmesio skiriama ir prevencijai, emocinei sveikatai bei bendrai savijautai“, – sako A. Variakojienė.

Neaiški tvarka didina administravimo naštą

Sveikatos draudimo pasiūlymuose lengviausia palyginti kainą, draudimo sumas ir paslaugų limitus, tačiau ne mažiau svarbu įvertinti, kaip paprasta darbuotojui bus šia apsauga pasinaudoti. Neaiškios sąlygos, paini dokumentų pateikimo tvarka ar informacijos apie prašymo eigą stoka gali tapti papildomu darbu ir pačiai įmonei, ypač jei darbuotojai dėl kiekvieno klausimo kreipiasi į personalo skyrių.

 „Darbuotojui svarbu ne tik tai, kokias sveikatos priežiūros išlaidas draudimas kompensuoja, bet ir kaip greitai bei paprastai galima pateikti prašymą. BTA programėlėje žmogus gali matyti savo draudimo apsaugą ir likučius, telefonu pateikti sąskaitas bei kitus reikalingus dokumentus ir stebėti prašymo eigą. Tais atvejais, kai pateiktos informacijos pakanka automatiniam sprendimui priimti, išmoka gali būti pervesta vos per kelias minutes. Be to, stengiamės neprašyti perteklinių dokumentų, o kilus klausimų dėl sveikatos draudimo padeda ir pokalbių robotas“, – sako A. Variakojienė.
Prieš sudarant sutartį verta išsiaiškinti, kokių dokumentų reikės, kur juos bus galima pateikti, kaip bus pranešama apie sprendimą ir kas padės nestandartiniu atveju. Programėlė gali palengvinti dažniausiai atliekamus veiksmus, tačiau sudėtingesnėse situacijose svarbi išlieka galimybė gauti aiškų atsakymą.

Paslaugų poreikiai skiriasi ir tarp komandų

Didžiausias darbuotojų poreikis išlieka gydytojų specialistų konsultacijoms, tyrimams ir diagnostikai, tačiau aktualios ir odontologijos paslaugos, vaistai bei vitaminai, profilaktiniai tyrimai, medicinos psichologų ir psichoterapeutų konsultacijos. Toks poreikių spektras rodo, kad vienodas paslaugų krepšelis nebūtinai tiks skirtingoms komandoms.

„Darbuotojams svarbu ne tik gauti pagalbą susidūrus su sveikatos problemomis, bet ir turėti galimybę rūpintis jų prevencija bei nuosekliai stiprinti savo fizinę ir emocinę sveikatą. Darbdaviui tai signalas, kad sveikatos draudimo apsauga turėtų būti lanksti ir atliepti skirtingus darbuotojų poreikius – nuo gydymo iki prevencijos ir kasdienio rūpinimosi sveikata, o ne apsiriboti vienodu paslaugų krepšeliu visiems“, – teigia A. Variakojienė.

Darbuotojų prioritetus galima išsiaiškinti anonimine apklausa, o atnaujinant sutartį – įvertinti apibendrintus naudojimo duomenis. Tai padeda suprasti, kurioms paslaugų grupėms verta skirti daugiau dėmesio, o kurios naudojamos rečiau.

Įmonėms svarbus lankstumas ir komunikacija

Transporto ir logistikos bendrovė „Arijus“ darbuotojų sveikatos draudimą renkasi trečius metus. Įmonės Personalo ir biuro administravimo skyriaus vadovė Judita Drugeikienė sako, kad didelei komandai svarbi galimybė draudimo sąlygas derinti pagal darbuotojų poreikius.

„BTA renkamės dėl konkurencingo pasiūlymo, patogios mobiliosios programėlės ir lankstumo derinant draudimo sąlygas. Mums svarbu, kad draudikas girdėtų, su kokiomis problemomis susiduria darbuotojai, ir ieškotų mums palankių sprendimų“, – teigia J. Drugeikienė.

Pasak jos, standartiniai prašymai kompensuoti išlaidas administruojami operatyviai, tačiau sudėtingesni atvejai gali užtrukti ir pareikalauti papildomo derinimo. Tokiose situacijose svarbi tampa komunikacija, galimybė išsiaiškinti priimto sprendimo priežastis ir aptarti konkrečias aplinkybes.

Šis pavyzdys atskleidžia dvi sveikatos draudimo perspektyvas: darbuotojas jį vertina pagal individualią patirtį, o darbdavys mato ir bendrą administravimo procesą, kylančių klausimų skaičių bei galimybę koreguoti sąlygas atsižvelgiant į naudojimo praktiką.

Ką verslui verta įvertinti prieš pasirenkant

Net panašios kainos paketai gali skirtis atskirų paslaugų limitais, taikomomis išimtimis ir kompensavimo tvarka, todėl juos prasmingiau lyginti pagal konkrečias darbuotojams aktualias situacijas.

Daugiau atsakymų atsiranda pasibaigus draudimo laikotarpiui. Tuomet galima įvertinti, kokiomis paslaugomis darbuotojai naudojosi, dėl ko dažniausiai kreipėsi į personalo skyrių ir kokie klausimai liko neišspręsti. Mažas naudojimas nebūtinai reiškia, kad draudimo nereikia – jis gali rodyti ir darbuotojų poreikių neatitikusį paketą, informacijos trūkumą ar pernelyg sudėtingą procesą.

Todėl sveikatos draudimą reikėtų vertinti ne kaip vienkartinį pirkinį, o kaip periodiškai peržiūrimą darbuotojų naudą. Apibendrinti naudojimo duomenys ir darbuotojų grįžtamasis ryšys leidžia spręsti, kurias sąlygas verta išlaikyti, o ką kitam laikotarpiui reikėtų keisti.

